
בעניין דיון בסכסוכים בפני המפקח על רישום מקרקעין

מבוא:

תדריך זה בא לסייע לציבור הפונים למפקח בענייני סכסוכים בין בעלי דירות בבית משותף. אין הוא מתיימר להורות או לייעץ, בעניינים הקשורים לדיון גופו, והצדדים לא יהיו רשאים להסתמך עליו בעת הדיון.

הוראות הדין החלות על סכסוכים כנ"ל כלולות בחוק המקרקעין, התשכ"ט-1969 (ספר חוקים התשכ"ט עמ' 259) ותקנות המקרקעין (ניהול ורישום) התשע"ב-2011 (קובץ תקנות התש"ל, עמ' 657) כפי שתוקנו מעת לעת.

כללי:

1. המפקח דן בסכסוכים הקשורים לבתים הרשומים בפנקס הבתים המשותפים וכן בסכסוכים הקשורים בבתים שאינם רשומים בפנקס הבתים המשותפים שעליהם החיל שר המשפטים את פרק ו' 1 לחוק המקרקעין. 
בית, לעניין זה, הינו מבנה שיש בו שתי דירות או יותר. 

2. תקנות סדרי הדין האזרחי, התשע"ט-2018 חלות, בשינויים המחויבים, על סדרי הדין בסכסוכים הנשמעים בפני המפקח.

3. המפקח דן אך ורק בסכסוכים הבאים:

1. השתתפות בעלי דירות בהוצאות הדרושות לאחזקתו התקינה של הרכוש המשותף, ניהולו והבטחת השירותים לפי דין או נוהג. 

2. סכסוכים בין בעלי דירות לפי התקנון המצוי שבתוספת לחוק     המקרקעין.

3. סכסוכים בין בעלי דירות לפי התקנון המוסכם של הבית המשותף נשוא הסכסוך, סכסוכים בין בעלי דירות בדבר הסגת גבול מצד בעל דירה לגבי דירה אחרת, או לגבי הרכוש המשותף (תביעה זו אפשר להגיש גם לבית משפט השלום). 

4. סכסוכים בין בעלי דירות בקשר להרחבת דירה.

5.  סכסוכים בין בעלי דירות בקשר למתקנים משותפים אחרים לרבות מעלית, כבלים וצלחות לווין. בהתאם לאמור בסעיף 6 לחוק הבזק והתאמות הרכוש המשותף לשימושם של אנשים עם מוגבלויות.

6. סכסוכים בנוגע לחיזוק הבית המשותף בפני רעידות אדמה עפ"י תמ"א 38.


4. כבעל דירה לגבי סכסוכים נחשב גם מי שמחזיק בדירה מטעם בעל הדירה, וכן חוכר ו/או חוכר משנה לתקופה העולה על 25 שנה.

5. המפקח רשאי לדון בסכסוכים אך ורק על סמך תביעה שהוגשה אליו כדין ולאחר תשלום האגרה שנקבעה בתקנות בתי המשפט (אגרות), התשס"ז-2007;  אין הוא רשאי לתת ייעוץ משפטי או לשמוע טענות שלא במסגרת דיון המתנהל לפניו כדין.


6. עובדי לשכת המפקח על רישום המקרקעין רשאים לספק בעניינים הנ"ל מידע המוגבל לעניינים טכניים ולהבהרות פרוצדורליות בלבד, הקשורות בהגשת תביעה, ללא כל תוספת פרשנות. אין הם רשאים לתת כל ייעוץ או הסברים מהותיים. ייעוץ, הכוונה והדרכה ניתן לקבל בכל סניף של האגודה לתרבות הדיור ו/או אצל עורך-דין.

7. כל פנייה בענייני סכסוכים תיעשה רק במזכירות, ואין לפנות אל המפקח במישרין.

8. כאשר בעלי הדין מיוצגים על-ידי עורך דין – יש להמציא ללשכה דיווח בדבר דיון מקדמי שקיימו הצדדים ובאי כוחם ביניהם במטרה לצמצם מחלוקות, וזאת עד 14 יום בטרם מועד ישיבת קדם המשפט הראשונה בהתאם לתקנה 36 לתקנות. 

אופן הגשת התביעה:

1. התביעה תוגש בלשכת המפקח שבה רשום או ראוי להירשם הבית המשותף שנתגלע בו הסכסוך.

2. התביעה תישא כותרת "כתב תביעה" ותוגש מודפסת על גבי צד אחד של הגיליון בלבד. 

3. התביעה תכלול שלושה חלקים:


4. חלק ראשון - כותרת התביעה

· תאריך חתימה על המסמך
· שמו, מספר זהותו, כתובתו המלאה ומספר טלפון של התובע ומען להמצאת מסמכים המיועדים לתובע לרבות פקס וכתובת מייל.
· אם התובע מיוצג – שם עורך הדין לרבות מספר רשיונו.
· שמו, מספר זהותו ומענו של הנתבע ופרטי התקשרות עם הנתבע לרבות פקס ומייל (ככל שידועים).
· מהות התביעה
· שווי/סכום התביעה
· סעדים נוספים (ככל שישנם)
· סכום האגרה שנדרש לשלם
· ציון קיומו/אי קיומו של הליך נוסף בין הצדדים בקשר למסכת עובדתית דומה שהתובע צד לו או היה צד לו

     חלק שני –תמצית הטענות (עד שני עמודים)

· תיאור תמציתי של בעלי הדין
· הסעד המבוקש באופן תמציתי
· תמצית העובדות הנחוצות לביסוס עילת התביעה ומתי נולדה
· העובדות המקנות סמכות לבית המשפט

    חלק שלישי – פירוט הטענות (עד תשעה עמודים)

5. כתב התביעה יהיה חתום ע"י התובע ואם התובע הוא הנציגות ע"י חברי הנציגות ויוגש בשני העתקים ועותק נוסף עבור כל נתבע.

6. אל התביעה יצורפו המסמכים הבאים:

1. התקנון – כאשר התביעה מבוססת על תקנון מוסכם בין בעלי הדירות.
2. מספר הגוש והחלקה של הבית, לשם בדיקת מצבו הרישומי של הבית.
3. פרוטוקול מאסיפת בעלי הדירות בדבר מינוי נציגות.
4. חוות דעת של מומחה שיש כוונה להסתמך עליה במהלך המשפט.
5. העתק מכל מסמך מהותי המשמש ביסוד הנטען בכתב הטענות (תקנה 15)
6. תובע מיוצג – חובה לצרף לכתב התביעה ייפוי כח מטעם בעל הדין (תקנה 9)

7. התביעה תישא את הכותרת "כתב  תביעה" ותודפס על גבי צד אחד של הגיליון בלבד.

8. במקרים דחופים ניתן להגיש, בנוסף לכתב תביעה, גם בקשה לסעד זמני (תקנות 94 – 95 לתקנות סדר הדין האזרחי התשע"ט – 2018). אל הבקשה יש לצרף כתב התחייבות וכן תצהיר של כל אחד ממגישי הבקשה (תקנה 96 לתקנות סדר הדין האזרחי, התשעט – 2018). 
היקף הבקשה לא יעלה על שמונה עמודים. 
היקף התצהירים בבקשה לא יעלה על שישה עמודים (תקנה 50(5) לתקנות סדר הדין האזרחי התשע"ט – 2018). 


אגרת תביעה:

1. האגרה זהה לאגרה שיש לשלם בגין תובענה אזרחית בבית משפט השלום, על פי תקנות בית המשפט (אגרות), התשס"ז – 2007. 
2. לא תתקבל תביעה אלא אם שולמה בעדה אגרה. עובד הלשכה שנתמנה לכך יעיין בתביעה ויקבע את גובה האגרה ואופן תשלומה.
3. שיעורי האגרות מתעדכנים בהתאם לעדכונן בתקנות בתי משפט (אגרות). יש לברר את שיעור האגרה המעודכן בעת הגשת ההליך.
4. האגרה משולמת באמצעות שובר תשלום ברשות הדואר (ניתן לקבלו במזכירות הלשכה) או בתשלום מקוון בשירות התשלומים הממשלתי, או לפי הדרכת מזכירות הלשכה.


